## Emergències emet un avís especial per l’arribada de fortes pluges a la Comunitat Valenciana el dilluns 29 i el dimarts 30 de setembre

*** El Centre de Coordinació d’Emergències activa l’alerta taronja per pluges en tota València, litoral nord d’Alacant i de Castelló
* Es preveuen ruixats intensos, que podrien superar els 250 l/m² i que podrien anar acompanyats de graníssol**

**València.**

La Conselleria d’Emergències i Interior, a través del Centre de Coordinació d’Emergències de la Generalitat Valenciana (CCE), informa de l’emissió d’un avís especial que alerta de l’arribada d’un episodi de pluges fortes i persistents, que podrien vindre acompanyades de graníssol, en la Comunitat Valenciana el dilluns 29 i el dimarts 30 de setembre.

L’avís, que ja ha sigut enviat a les agències i ajuntaments implicats en situacions d’emergència per inundacions, advertix que, segons la predicció d’AEMET, les majors intensitats i acumulats es concentraran en el sud de la Comunitat Valenciana, especialment en la província de València, a on podrien superar-se els 200/250 l/m² entre el dilluns i el matí del dimarts.

El Centre de Coordinació d’Emergències de la Generalitat Valenciana ha activat l’alerta taronja per pluges i groga per tempestes en tota la província de València; alerta taronja per pluges en el litoral nord d’Alacant i groga per pluges en la resta de la província; i alerta taronja per pluges i tempestes en el litoral nord de Castelló i groga pels dos riscos en la resta de la província.

Des de l’Agència Valenciana de Seguretat i Resposta a les Emergències (AVSRE) es recomana als municipis i organismes amb competències en la gestió de les emergències que mantinguen l’atenció necessària i el seguiment de tots els avisos que emeta durant estos dies el Centre de Coordinació d’Emergències de la Generalitat amb la finalitat d’activar amb antelació els seus protocols d’actuació i establir les pertinents mesures preventives en els seus respectius àmbits.

A més, recorda la importància de seguir “les recomanacions, consells i informació que es notifiquen a través de les fonts oficials, com és el cas del telèfon únic 1·1·2”, i aconsella als municipis a on encara continuen els treballs de recuperació de la dana d’octubre de 2024 “que estiguen pendents de l’evolució de l’episodi, sobretot, dels treballadors i maquinària pesant presents en els seus municipis i que poden estar pendents d’un avís d’evacuació de la zona de treball”.

En l’avís, el Centre de Coordinació d’Emergències, recomana als ajuntaments que adopten mesures de prevenció com evitar l’estacionament dels vehicles en les zones susceptibles d’inundar-se, com poden ser llits secs, vores de rius i barrancs. Encara que no hi haja precipitacions en eixe lloc, poden donar-se avingudes sobtades i arrossegar vehicles i persones.

També s’aconsella senyalitzar i impedir el trànsit de vehicles en guals inundables i informar de la situació de risc en les zones d’acampada o altres esdeveniments que es desenrotllen en el seu terme municipal.

I repassar els consells de protecció civil dirigits a la població i que es poden consultar en la web de l’1·1·2, [www.112cv.gva.es](http://www.112cv.gva.es/); en la xarxa X @gva112 o a través de l’*app* GVA 112 Avisos (disponible en Google Play i App Store).

Finalment, destaca que els municipis poden accedir a la ‘Guia de recomanacions als ajuntaments per a la presa de decisions preventives davant fenòmens meteorològics adversos’ a través de l’enllaç següent: <https://www.112cv.gva.es/documents/163565706/163566523/guiarecomendacionesfma_cas.pdf/001008b1-2d70-af67-1ae5-5bf41f1727c6?t=1756380910004>

Fecha: 27/09/2025